b'\n_START_ARTICLE_\nPallo-Pojat\n_START_PARAGRAPH_\nPallo-Pojat on vuonna 1935 perustettu helsinkil\xc3\xa4inen jalkapalloseura. Parhaimmillaan se pelasi SM-sarjassa ja seuralla on my\xc3\xb6s yksi Suomen Cupin voitto. _NEWLINE_Pallo-Poikien junioritoiminta irtautui 1995 omaksi seurakseen nimell\xc3\xa4 Pallo-Pojat Juniorit ry ja kasvoi vuonna 2018 Helsingin toiseksi suurimmaksi jalkapalloseuraksi.\n_START_SECTION_\nHistoria\n_START_PARAGRAPH_\nPallo-Pojat perustettiin 7. lokakuuta 1935 ja se liittyi Palloliittoon kaksi vuotta my\xc3\xb6hemmin. Varsinaisesti seuran toiminta l\xc3\xa4hti kasvamaan sodan j\xc3\xa4lkeen. Pallo-Pojat voitti Suomen Cupin vuonna 1956, jolloin se kaatoi TKT:n maalein 2\xe2\x80\x931. Tuolloin Pallo-Pojat pelasi viel\xc3\xa4 Suomensarjassa. Cup-mestaruuden voittaneessa joukkueessa pelasivat Heikki Rauhanen, Aarno Hautala, Aulis Huttunen, Viktor Gratsew, Erkki Tienaho, Sakari Vuoristo, Raimo Nieminen, Olavi Hirvonen, Pentti Jokela, Juhani Mets\xc3\xa4 ja Jouko Manner._NEWLINE_Kaksi vuotta my\xc3\xb6hemmin, kauden 1958 p\xc3\xa4\xc3\xa4tteeksi, seura nousi SM-sarjaan. Parhaimmillaan Pallo-Pojat ylsi SM-sarjan seitsem\xc3\xa4nneksi vuonna 1960. Samana ja seuraavana vuonna p\xc3\xa4\xc3\xa4sarjassa pelasi nelj\xc3\xa4 muutakin helsinkil\xc3\xa4ist\xc3\xa4 joukkuetta ja kilpailu pelaajista ja resursseista johti lopulta Pallo-Poikien putoamiseen kauden 1961 lopussa. Samana vuonna seura ylsi j\xc3\xa4lleen cupin finaaliin, mutta h\xc3\xa4visi sen t\xc3\xa4ll\xc3\xa4 kertaa. Putoamisen j\xc3\xa4lkeen parhaat pelaajat vaihtoivat seuraa ja seuran alam\xc3\xa4ki alkoi. SM-sarjassa Pallo-Poikien riveiss\xc3\xa4 pelanneista A-maajoukkueeseen ylsi kaksi pelaajaa \xe2\x80\x93 Pentti Jokela ja Raimo Lukander. Lis\xc3\xa4ksi useat muut saivat tililleen B-maaotteluita._NEWLINE_Pallo-Pojat haki uuttaa nousua alasarjoista 1980-luvulla. Seuraan hankittiin kokeneita pelaajia, kuten Atik Ismail kaudella 1986, ja valmentajia. Pertti Alajan valmennuksessa Pallo-Pojat onnistui nousemaan 2. divisioonaan kaudeksi 1989, mutta putosi heti takaisin. Yritys nousta takaisin huipulle oli ep\xc3\xa4onnistunut ja seuralle kertyi iso velkataakka._NEWLINE_Seuran junioritoiminta oli vire\xc3\xa4\xc3\xa4 1980-luvulla Punavuoren, Ullanlinnan ja Eiran alueella. Juniorijoukkueet harjoittelivat aktiivisesti Sepp\xc3\xa4riss\xc3\xa4 ja Joharilla. Seuran aktiiveja olivat tuolloin ainakin Erkki Aurej\xc3\xa4rvi, Hannu Haukanhovi ja Antero Huttunen, joista viimeksi mainittu valmensi juniorijoukkueita ja toimitti PP-Uutiset -nimist\xc3\xa4 seurajulkaisua. _NEWLINE_Naisten SM-sarjan 1985 voittaneen Kaunis Nainen Futiksen hajottua sen jalkapallotoiminta siirtyi kaudeksi 1989 Pallo-Poikien alaisuuteen nimell\xc3\xa4 Pallo-Pojat Futis. PP-Futis voitti samana vuonna mestaruuden. Heti seuraavaksi kaudeksi perustettiin uusi seura Helsinki United, johon PP-Futis sulautui._NEWLINE_Vuonna 1995 Pallo-Poikien junioritoiminta erosi seurasta ja muodosti Pallo-Pojat Juniorit ry:n. J\xc3\xa4senm\xc3\xa4\xc3\xa4r\xc3\xa4lt\xc3\xa4\xc3\xa4n PPJ on Helsingin piirin toiseksi suurin seura. PPJ:n edustusjoukkue pelasi kaudella 2016 Helsingin ja Uudenmaan piirin 3. divisionaassa.'